Paterna repartirà 15.000 joguets i 4.000 balons en la seua tradicional Cavalcada de Reis
04/01/2016

# Paterna repartirà 15.000 joguets i 4.000 balons en la seua tradicional Cavalcada de Reis

[![Cabalgata de Reyes](/images/noticias/2016/01/REIS-NOTICIA.jpg)](/images/noticias/2016/01/REIS-NOTICIA.jpg)

04.01.2016

El Carter Reial estarà esta vesprada a partir de les 17:30 hores en la porta de l'Ajuntament per a arreplegar les cartes de tots els xiquets i xiquetes del municipi que desitgen fer arribar la seua llista de regals a SS.MM.

Paterna repartirà demà en la seua tradicional Cavalcada de Reis més de 15.000 regals i joguets, 4.000 balons i centenars de quilos de gominoles i caramels, a més de grans dosis d'il•lusió, entre els xiquets i xiquetes que assistisquen a veure l'arribada de Melcior, Gaspar i Baltasar al municipi.

La desfilada, que enguany estarà ambientat en el Circ i recorrerà les principals artèries urbanes del municipi, partirà a les 18 hores del col•legi Vicente Mortes, seguirà per l'Avinguda Primer de Maig, l'Avinguda Vicente Mortes, el Carrer Major, la Plaça Major, el carrer Metge Ballester fins a finalitzar en la Plaça de l'Ajuntament.

En la Cavalcada participaran prop de 350 persones i diferents entitats de Paterna com poden ser, entre altres, el Centre Cultural Andalús, Xafarnat, la colla Gatzara, Nadals a Paterna, el Centre Musical Paterner, la Junta Local Fallera, Intercomparses, Interpenyes i la Reial Confraria del Santíssim Crist de la Fe i Sant Vicent Ferrer. El recorregut, que estarà amenitzat per xarangues, també comptarà amb la presència dels principals personatges infantils del moment com els Minions o els protagonistes de la pel•lícula de Frozen així com altres elements més tradicionals com un carro típic de Paterna tirat per un burro, falconers, angelets o patges.

A més de joguets i balons, durant el recorregut també es llançaran 500 quilos de caramels i centenars de quilos de gominoles, bona part d'estes per gentilesa de l'empresa paternera Trolli.

Així mateix, i com a preludi de la Cavalcada, esta vesprada a partir de les 17:30 hores, el Carter Reial estarà a les portes de l'Ajuntament de Paterna per a arreplegar les cartes que tots els xiquets i xiquetes del poble desitgen fer arribar la seua llista de regals a Ses Majestats els Reis Mags d'Orient, una arreplega que estarà amenitzada per jocs infantils artesanals com tir amb arc, baqueta gegant, etc.